Hond glo geskiet ná krapmerk in gesigArgieffoto: https://pixabay.com ŉ Boer van die Grootbrakrivier-omgewing in die Wes-Kaap het Maandag in die Mosselbaai-landdroshof verskyn nadat hy na bewering ŉ buurman se hond doodgeskiet het. Kapt. Malcolm Pojie, woordvoerder van die polisie, het gesê Johan Janse van Rensburg (33) staan tereg op aanklagte van opsetlike saakbeskadiging, dieremishandeling, die afvuur van ŉ vuurwapen in ŉ beboude gebied en die besit van ŉ ongelisensieerde vuurwapen. Volgens Pojie het die voorval Sondag omstreeks 05:45 op die plaas Molerivier in Grootbrakrivier gebeur. “[Janse van Rensburg se] ma en seun het glo die vorige dag by die klaer se plaas gekuier. Daar word beweer dat die seun met die hond gespeel het en dat die hond die seun se wang met sy poot gekrap het, wat krapmerke op sy gesig gelaat het. Die klaer het dadelik die seun na die plaaslike dokter geneem vir behandeling,” het Pojie gesê. Janse van Rensburg het die volgende oggend met ŉ haelgeweer na die plaas gegaan waar hy na bewering die hond geskiet en die karkas agterop sy bakkie gelaai het voordat hy weggery het. “Die karkas is later deur polisiebeamptes gevind en aan die Dierebeskermingsvereniging (DBV) oorhandig om ondersoek te word,” het Pojie gesê. Nadat die klaer die saak by die polisie aangemeld het, is Janse van Rensburg in hegtenis geneem. Maroela Media verneem Janse van Rensburg is gister op borgtog van R3 500 vrygelaat. Volgens Pojie wag hy egter vir die dossier om terug te kom van die hof af voordat hy die gebeure by die hof kan bevestig.